ארצות הברית כוננה יחסים דיפלומטיים עם סודאן בשנת 1956, לאחר קבלת העצמאות מהשליטה המשותפת של מצרים ובריטניה. בשנת 1967 ניתקה סודאן את היחסים הדיפלומטיים עם ארצות הברית, לאחר פרוץ מלחמת ששת הימים. היחסים חודשו בשנת 1972. בשנות ה-90, קשרי המשטר האסלאמיסטי של סודאן עם ארגוני טרור בינלאומיים הובילו את ממשלת ארצות הברית בשנת 1993, להגדיר את סודאן כמדינה תומכת טרור. בשנת 1996 נסגרה שגרירות ארצות הברית בסודאן. לאחר הפיגועים בארצות הברית ב-11 בספטמבר 2001, החלה סודאן לספק שיתוף פעולה קונקרטי במאבק בטרור הבינלאומי. בשנת 2002 חידשה שגרירות ארצות הברית את הפעילות בסודאן.